Okresná prokuratúra Nitra 
Damborského 1, 949 99 Nitra 1

Sp. zn. : 1 Pv 303/12/4403	Nitra, 29.10.2012
EEČ : 2-32-169-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX, 
        ako otec maloletého XXXXX, narodeného XXXXX, bytom u matky XXXXX v Nitre, hoci má k nemu vyživovaciu povinnosť zo zákona o rodine a rozsudkom Okresného súdu v Nitre spisovej značky 24P/391/2008 mu výška tejto povinnosti bola určená sumou 100.-€ mesačne k rukám matky dieťaťa, si túto povinnosť úmyselne neplnil tým, že hoci pracuje ako živnostník a má príjem z pracovnej činnosti, výživné na svoje dieťa pravidelne a načas neplatil, čím za obdobie od 1.1.2012 do 1.10.2012 dlhoval na výživnom 900.- €  k rukám matky maloletého dieťaťa,

lebo zanikla trestnosť činu
Odôvodnenie:
     Uznesením povereného príslušníka OR PZ v Nitre č. ORP-1013/NR-NR-2011 z 15.5.2012 bolo podľa § 199 odsek 1 Trestného poriadku začaté trestné stíhanie a uznesením z 11.7.2012 bolo podľa § 206 odsek 1 Trestného poriadku vznesené obvinenie Miroslavovi XXXXX za trestný čin zanedbania povinnej výživy podľa § 207 odsek 1 Trestného zákona, ktorého sa dopustil na tom skutkovom základe ako je uvedené vo výroku tohto uznesenia. Upovedomením vyšetrovateľky č. ORP-1263/OVK-NR-2012 zo 17.9.2012 bolo obvinenému oznámené, že v ďalšom konaní bude skutok, pre ktorý mu bolo vznesené obvinenie, kvalifikovaný ako prečin zanedbania povinnej výživy podľa § 207 odsek 1, odsek 3 písm. c/ Trestného zákona.

     Po ukončení prípravného konania  som preskúmala na vec sa vzťahujúci vyšetrovací spis a zistila som tento skutkový a právny stav.

     Trestné oznámenie podala XXXXX, matka maloletého dieťaťa, ktorá vo veci vypovedala aj po začatí trestného stíhania a vznesení obvinenia a presne uviedla, v ktorých mesiacoch, za aké konkrétne obdobie obvinený nezaplatil výživné. Hoci obvinený neplatil od 1.1.2012 až do októbra 2012, svedkyňa XXXXX dňa 28.9.2012 potvrdila, že obvinený dodatočne vyživovaciu povinnosť splnil tak, že jej dňa 14.9.2012 poslal na výživné sumu 900.-€ poštovou poukážkou, čím celé zaostalé výživné splatil. Zároveň potvrdila, že dieťa počas neplatenia výživného núdzou netrpelo. 

     Obvinený XXXXX ( č.l. 7-8) k veci vypovedal, pričom uviedol iba toľko, že si je vedomý svojej vyživovacej povinnosti a vie, že má dlh na výživnom a bude sa snažiť svoju povinnosť na výživnom zaplatiť. 

      Výška vyživovacej povinnosti je preukázaná  z rozsudku Okresného súdu v Nitre sp. zn.  24P/391/2008, splnenie vyživovacej povinnosti je preukázané výpoveďou svedkyne XXXXX,  ako aj z kópie poštovej poukážky, podacie č. 3331 zo 14.9.2012, z ktorej je zrejmé, že obvinený poštou zaslal 900.-€ matke svojho maloletého syna.

      Keďže obvinený XXXXX dodatočne splnil svoju vyživovaciu povinnosť, jej neplnenie podľa výpovede svedkyne nemalo trvalo nepriaznivé následky a dieťa netrpelo núdzou, využil ustanovenie § 86 písmeno a/ Trestného zákona o účinnej ľútosti a trestnosť činu zanikla.

      Napriek tomu je nutné, aby si obvinený uvedomil, že výživné na svoje dieťa mal platiť pravidelne a načas, nie až pod hrozbou trestného stíhania, pretože  výživné zaplatil až počas trestného stíhania. Jeho povinnosťou je výživné platiť dobrovoľne a načas, pretože zmyslom výživného je zabezpečovanie pravidelných, každodenných, opakujúcich sa potrieb maloletých detí, ako aj dospelého dieťaťa pokiaľ sa riadne pripravuje na budúce povolanie. 

       Preto som rozhodla tak, ako je uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Janka Pravdová
prokurátorka